### NN 64/2025 (4.4.2025.), Odluka Ustavnog suda Republike Hrvatske broj: U-IIIA-4614/2022 od 26. veljače 2025.

USTAVNI SUD REPUBLIKE HRVATSKE

841

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sutkinja Lovorka Kušan, predsjednica Vijeća, te suci Dražen Bošnjaković, Ante Galić, Biljana Kostadinov, Goran Selanec i Frane Staničić, članovi Vijeća, odlučujući o ustavnoj tužbi koju je podnio Marko Pukljak iz Zagreba, kojeg zastupa Irena Tušak Miletić, odvjetnica u Odvjetničkom društvu Tušak Miletić i Partneri u Zagrebu, na sjednici održanoj 26. veljače 2025. jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se pred tim sudom vodi pod brojem Rev-498/2024 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe Marku Pukljaku iz Zagreba, Ulice hrvatskih iseljenika 3, određuje se primjerena naknada zbog povrede prava na suđenje u razumnom roku zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) u iznosu od 1.500,00 eura.

IV. Naknada iz točke III. ove izreke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelju Ministarstvu pravosuđa, uprave i digitalne transformacije Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Marko Pukljak iz Zagreba (u daljnjem tekstu: podnositelj), kojeg zastupa Irena Tušak Miletić, odvjetnica u Odvjetničkom društvu Tušak Miletić i Partneri u Zagrebu, podnio je 26. srpnja 2022. ustavnu tužbu navodeći da mu je zbog dugotrajnosti postupka radi isplate razlike plaće, koji se vodi pred Općinskim radnim sudom u Zagrebu (u daljnjem tekstu: prvostupanjski sud) pod brojem Pr-342/2020 povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

2. Za potrebe ustavnosudskog postupka, na temelju članka 69. alineje 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon), Ustavnom sudu dostavljen je spis Općinskog radnog suda u Zagrebu, Ureda Predsjednika broj: Su-Gzp I-14/2022.

II. PREGLED RADNJI U POSTUPKU

3. Podnositelj je 4. veljače 2020. kod prvostupanjskog suda podnio tužbu protiv tuženika KBC Sestre milosrdnice iz Zagreba, u postupku radi isplate razlike plaće. Podnositelj je medicinski tehničar u radnom odnosu kod tuženika KBC Sestre milosrdnice.

Pripremno ročište zakazano za 13. svibnja 2020. otkazano je zbog epidemije uzrokovane korona virusom.

Novo pripremno ročište održano je 5. lipnja 2020. i prethodni postupak je zaključen.

Rješenjem broj: Pr-342/2020 od 6. svibnja 2021. prvostupanjski sud odredio je financijsko vještačenje.

Nalaz i mišljenje vještaka zaprimljeni su na prvostupanjskom sudu 28. srpnja 2021.

Rješenjem broj: Pr-342/2020 od 25. kolovoza 2021. prvostupanjski sud pozvao je stranke da se očituju na nalaz i mišljenje vještaka.

Podnositelj se očitovao podneskom od 7. rujna 2021., prihvatio nalaz i mišljenje vještaka i specificirao tužbeni zahtjev, a tuženik, KBC Sestre Milosrdnice očitovao se podneskom od 17. rujna 2021.

Podneskom od 24. svibnja 2022. podnositelj je povukao dio tužbenog zahtjeva i predložio provođenje dopunskog vještačenja.

Podnositelj je podnio 11. lipnja 2022. prvostupanjskom sudu zahtjev za zaštitu prava na suđenje u razumnom roku.

Rješenjem prvostupanjskog suda, Ureda Predsjednika broj: Su-Gzp I 14/2022-5 od 8. srpnja 2022. utvrđeno je da je podnositeljev zahtjev za zaštitu prava na suđenje u razumnom roku osnovan i određen je rok od šest (6) mjeseci za donošenje odluke u predmetu Pr-342/2020.

Glavna rasprava zakazana je i održana 2. rujna 2022.

Prvostupanjski sud donio je presudu i rješenje broj: 19 Pr-342/2020-31 od 25. listopada 2022.

Podnositelj je podneskom od 2. studenoga 2022. podnio žalbu u povodu prvostupanjskog rješenja, te je spis dostavljen Županijskom sudu u Zagrebu.

Po odbijanju žalbe podnositelja i po odobrenju prijedloga za dopuštenje revizije, spis Županijskog suda u Zagrebu broj: Gž R-3277/2022 nalazi se od 26. ožujka 2024. u povodu izjavljene revizije na Vrhovnom sudu.

III. MJERODAVNO PRAVO

4. U glavi VI. (članci 63. – 70.) Zakona o sudovima (»Narodne novine« broj 28/13., 33/15., 82/15., 82/16., 67/18., 126/19., 130/20., 21/22., 60/22., 16/23., 155/23. i 36/24.) pod nazivom »Zaštita prava na suđenje u razumnom roku« propisan je model zaštite prava na suđenje u razumnom roku.

IV. DOPUŠTENOST USTAVNE TUŽBE

5. Sukladno stajalištu Ustavnog suda iz rješenja broj: U-IIIA-322/2014 od 23. prosinca 2014. (»Narodne novine« broj 8/15.) jedna od pretpostavki za dopuštenost ustavne tužbe podnesene na temelju članka 63. Ustavnog zakona zbog povrede prava na suđenje u razumnom roku jest ta da je podnositelj prethodno koristio dopušteno pravno sredstvo protiv nerazumne duljine postupka.

5.1. Budući da je u trenutku podnošenja ustavne tužbe podnositelj koristi pravno sredstvo koje mu je bilo na raspolaganju, Ustavni sud utvrđuje da je ustavna tužba u konkretnom slučaju dopuštena te će razmotriti njenu osnovanost.

V. OSNOVANOST USTAVNE TUŽBE

6. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenosti predmeta, ponašanju podnositelja i mjerodavnih tijela te važnosti predmeta postupka za podnositelja.

U konkretnom slučaju, Ustavni sud razmatra postupanje nadležnih sudova i podnositelja od 4. veljače 2020., odnosno od dana podnošenja tužbe Općinskom radnom sudu u Zagrebu do dana donošenja ove odluke 26. veljače 2025. (razmatrano razdoblje).

1) Duljina sudskog postupka

7. Parnični postupak pokrenut je 4. veljače 2000. podnošenjem tužbe Općinskom radnom sudu u Zagrebu. Ustavni sud utvrđuje da je parnični postupak u konkretnom slučaju od podnošenja tužbe (4. veljače 2000.) do dana odlučivanja Ustavnog suda, 26. veljače 2025., trajao ukupno pet (5) godina i dvadeset i dva (22) dana.

2) Složenost sudskog predmeta

8. Ustavni sud utvrđuje da se u konkretnom slučaju ne radi o složenom predmetu.

3) Postupanje nadležnih sudova

9. Postupak se u razmatranom razdoblju vodio pred prvostupanjskim sudom više od dvije (2) godine do donošenja prvostupanjske presude. Nakon što je odlučeno o žalbi u povodu prvostupanjske presude i o prijedlogu za dopuštenje revizije, spis Županijskog suda u Zagrebu nalazi se od 26. ožujka 2024. u povodu izjavljene revizije na Vrhovnom sudu.

4) Ponašanje podnositelja ustavne tužbe

10. Ocjena Ustavnog suda je da podnositelj u razmatranom razdoblju nije bitno pridonio duljini trajanja postupka.

VI. OCJENA USTAVNOG SUDA

11. Imajući u vidu okolnost da je riječ o hitnom postupku (parnični postupak radi isplate razlike plaće), koji u razmatranom razdoblju traje preko pet (5) godina i još nije okončan, Ustavni sud ocjenjuje da je podnositelju povrijeđeno pravo da sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava.

Izreka odluke i nalog predsjedniku nadležnog suda

12. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednik Vrhovnog suda dužan dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki II. izreke ove odluke.

13. Sukladno članku 63. stavku 3. Ustavnog zakona, donesena je odluka kao u točkama III. i IV. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj, te imajući u vidu da je riječ o hitnom postupku.

14. Odluka o objavi temelji se na članku 29. Ustavnog zakona (točka V. izreke).

Broj: U-IIIA-4614/2022

Zagreb, 26. veljače 2025.

USTAVNI SUD REPUBLIKE HRVATSKE

Predsjednica Vijeća
 Lovorka Kušan, v. r.